ઈસવીસન પૂર્વેના જમાનાથી ફુકેત ટાપુ ચીન, પોટુર્ગીઝ, આરબો અને ભારતીયો સુધી પહોંચવા માટે દરિયાઈ માર્ગો માટે બહુ મોકાનું સ્થળ હતું એટલે વિવિધ દેશોની સંસ્કૃતિ અહીં આવે એ સ્વાભાવિક છે. આજના સ્વરૂપમાં વેજિટેરિયન ફેસ્ટિવલની ઉજવણીના ઇતિહાસની કથા ઈસવીસન ૧૮૨૫માં જાય છે. ત્યારે ચીનની ગામેગામ ફરતી એક નાટકમંડળીના સભ્યો આ ફુકેત ટાપુના કાથુ જિલ્લામાં પહોંચ્યા ત્યારે તેઓ કોઈ ભેદી બીમારીનો ભોગ બન્યા હતા. સપ્તર્ષિ તારાઓમાં રહેતા હોવાનું કહેવાતા દેવતાઓની આરાધના કરીને તેમણે ૧૦ દિવસ સુધી ચુસ્તપણે શાકાહારનું પાલન કર્યું અને ચમત્કાર! તેઓ સંપૂર્ણપણે સાજા થઈ ગયા. આ ચમત્કારથી થાઇલૅન્ડના લોકો પણ ભારે પ્રભાવિત થયા અને આ દિવસોમાં તે લોકોએ પણ શાકાહારનું પાલન કરવાનું શરૂ કર્યું.